**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  12 – 12 – 2024

**ΑΜΑΡΟΥΣΙΟΥ Αρ. Πρ.: 13**

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, Δ. Ο. Ε., Συλλόγους Εκπ/κών Π. Ε. της χώρας**

**ΨΗΦΙΣΜΑ ΣΥΜΠΑΡΑΣΤΑΣΗΣ**

**Η Διεύθυνση Π.Ε. Ηρακλείου να αποσύρει τις κλήσεις σε ακρόαση τριών στελεχών εκπαίδευσης που συμμετέχουν στη νόμιμη Απεργία-Αποχή της ΔΟΕ**

Η Κυβέρνηση και το Υπουργείο Παιδείας αντί να λύσουν έστω και ένα από τα οξυμένα προβλήματα που δημιουργεί η πολιτική τους στην Εκπαίδευση, όπως εκπαιδευτικούς με μισθούς φτώχειας που δεν μπορούν να επιβιώσουν, εκατοντάδες κενά στην Παράλληλη Στήριξη, συγχωνεύσεις τμημάτων και κατά τη διάρκεια του σχολικού έτους κ.ά., ενεργοποιούν το άρθρο 56 του ν.4823/21 ενάντια στους  εκπαιδευτικούς που αγωνίζονται για το δικαίωμα όλων των παιδιών στη μόρφωση.

Το Διοικητικό Συμβούλιο του Συλλόγου Εκπαιδευτικών Π.Ε. «Δ. Θεοτοκόπουλος» καταδικάζει την κλήση σε ακρόαση τριών συναδελφισσών- στελεχών εκπαίδευσης που συμμετέχουν στην απεργία αποχή (απόφαση Ολομέλειας Προέδρων 1/4/2024 και 93ης Γ.Σ.). από τον Διευθυντή Εκπαίδευσης Π.Ε. Ηρακλείου.

**Η ένταση του αυταρχισμού και της επίθεσης στα δικαιώματά μας δεν μας εκπλήσσει.** **Όσο δυσκολεύονται να πείσουν για την πολιτική τους, τόσο εντείνουν τις αυθαιρεσίες και τον εκφοβισμό.**Το δικαίωμα των εργαζομένων να συμμετέχουν στις συλλογικές αποφάσεις των σωματείων τους, να απεργούν, είναι αδιαπραγμάτευτο και συνταγματικά καταχωρημένο. Η απεργία – αποχή από την «ατομική αξιολόγηση» που κηρύχθηκε στις 2  Απριλίου του 2024 είναι σε ισχύ.

Ο Διευθυντής Εκπαίδευσης σε μια προσπάθεια να εκφοβίσει τους αγωνιζόμενους εκπαιδευτικούς καλεί σε ακρόαση δύο προϊστάμενες νηπιαγωγείων και μία Διευθύντρια Δημοτικού και ζητά να υποβάλλουν εγγράφως εντός (5) πέντε ημερών τις απόψεις τους για το ζήτημα της μη συμμετοχής στις διαδικασίες της αξιολόγησης των εκπαιδευτικών και μελών ΕΒΠ ή να τις αποστείλουν με συστημένη επιστολή. Στο έγγραφο που τους αποστέλλεται, έχει παρακαμφθεί η γνωστοποιημένη στη Δ/νση Π.Ε. Ηρακλείου συμμετοχή τους στην απεργία- αποχή και όχι μόνο τις καλεί, αλλά προκαταβολικά στην κλήση διαπιστώνει παράβαση και παράλειψη των συναδελφισσών όσον αφορά τη συμμετοχή τους σε οποιαδήποτε διαδικασία αξιολόγησης.

Η κλήση σε ακρόαση και γραπτές εξηγήσεις είναι πράξη παράνομη και αντίθετη με μια από τις βασικές συνδικαλιστικές κατακτήσεις, όπως το δικαίωμα της απεργίας που κατοχυρώνεται και στο Σύνταγμα. Η κυβέρνηση ΝΔ και το Υπουργείο επιχειρεί όπως έχουμε δει σε πολλές Δ/νσεις να μετατρέψει σε πειθαρχικό αδίκημα τη συμμετοχή σε απεργία. Οι διώξεις αυτές είναι συνέχεια των αλλεπάλληλων εκφοβιστικών εγκυκλίων, των δεκάδων προσφυγών του ΥΠΑΙΘ στα δικαστήρια ενάντια στις απεργίες των εκπαιδευτικών. Αλλά κυρίως, όλες αυτές οι απειλές, κλήσεις σε ακροάσεις, καθαιρέσεις στελεχών & παραπομπές σε πειθαρχικά έρχονται μετά το «χαστούκι» των διοικητικών εφετείων και τις πρώτες μονιμοποιήσεις μετά από αυτές ( Π.Ε. Α΄ Αθήνας & ΔΕ Χανιά) που γκρεμίζει τον εκβιασμό του υπουργείου και που αποφάσισε πως με το κλείσιμο τις διετίας οι νεοδιόριστοι πρέπει να μονιμοποιούνται καταρρίπτοντας τον εκβιασμό σύνδεσης της μονιμοποίησης με την αξιολόγηση.

**Καλούμε τον Διευθυντή Π.Ε. Ηρακλείου σε άμεση ανάκληση της κλήσης – ούτε σκέψη για πειθαρχική δίωξη.** Θα βρουν μπροστά τους ολόκληρο το εκπαιδευτικό κίνημα. Θα συνεχίσουμε τον αγώνα μέχρι την οριστική και πλήρη δικαίωση των συναδέλφ(ισσ)ων μας.

